Jan 23,2018
మార్కెట్లకు ముందస్తు బడ్జెట్‌ జోష్‌
ముంబయి: దేశీయంగా స్టాక్‌ మార్కెట్ల జోరు కొనసాగుతోంది. కేంద్ర బడ్జెట్‌పై సర్కారు ఇస్తున్న ఆశాజనకమైన లీకులకు తోడు కీలక కంపెనీల సానుకూల ఫలితాల ప్రకటిస్తుండడం తదితర అనుకూల పరిణామాల నేపథ్యంలో మార్కెట్లు కొత్త రికార్డులకు పరుగులు తీస్తున్నాయి. సోమవారం ట్రేడింగ్‌లో కూడా సెన్సెక్స్‌, నిఫ్టీ సరికొత్త రికార్డు స్థాయిల్లో ముగిశాయి. సెన్సెక్స్‌ 286 పాయింట్ల లాభంతో 35,798 పాయింట్ల వద్ద ముగియగా... ఎన్‌ఎస్‌ఈ సూచీ నిఫ్టీ 72 పాయింట్ల ర్యాలీతో 10,966 పాయింట్ల వద్ద స్థిరపడింది. రిలయన్స్‌ ఇండిస్టీస్‌, టీసీఎస్‌ రెండు కంపెనీలు నేటి ట్రేడింగ్‌లో రూ.6 లక్షల కోట్లకు పైగా మార్కెట్‌ క్యాపిటలైజేషన్‌తో దూసుకుపోయాయి. యాక్సిస్‌ బ్యాంకు మూడో త్రైమాసికానికి గాను మెరుగైన 25 శాతం వృద్ధితో మెరుగైన ఆర్థిక ఫలితాలను ప్రకటించడంతో ఈ స్టాక్‌ 4 శాతానికి పైగా లాభపడింది. ట్రేడింగ్‌ చివరి గంటలో అత్యధికంగా కొనుగోళ్లు నమోదు కావడంతో మార్కెట్లలో మెరుగైన ర్యాలీ నమోదు అయింది. ఫ్యూచర్స్‌ అండ్‌ ఆప్షన్ల ముగింపు కూడా దగ్గరపడటంతో షార్ట్‌ కవరింగ్‌ కూడా జరుగుతోందని మార్కెట్‌ వర్గాలు అభిప్రాయపడ్డారు. సోమవారం ట్రేడింగ్‌లో అత్యధికంగా లాభాలు నమోదు చేసిన స్టాక్స్‌ జాబితాలో టీసీఎస్‌, రిలయన్స్‌, ఓఎన్‌జీసీ, యాక్సిస్‌ బ్యాంకు, టెక్‌ మహింద్రా స్క్రిప్‌లు నిలిచాయి. అత్యధికంగా నష్టపోయిన స్టాక్స్‌లో హెచ్‌పీసీఎల్‌, ఐడియా సెల్యులార్‌, గెయిల్‌, విప్రో, బీపీసీఎల్‌లు ఉన్నాయి. అటు డాలర్‌తో రూపాయి మారకం విలువ 7 పైసల మేర బలపడి రూ.63.78 స్థాయికి చేరుకుంది. ఎంసీఎక్స్‌ మార్కెట్‌లో బంగారం ధరలు 46 రూపాయలు పెరిగి 29,801 రూపాయలుగా నమోదు అయింది.
మీ స్నేహితులకు రికమెండ్ చెయ్యండి